Cyfrifon Dysgu Personol | Careers Wales
Am gael mynediad at hyfforddiant rhan amser? Os wyt ti'n gyflogedig ac yn ennill llai na £29,534, neu os yw dy swydd mewn perygl efallai y byddi di'n gymwys i gael Cyfrif Dysgu Personol.
Bydd Cyfrif Dysgu Personol yn dy alluogi di i astudio'n rhan-amser o amgylch dy gyfrifoldebau presennol. Bydd yn dy alluogi i ennill y sgiliau a'r cymwysterau sydd eu hangen arnat ti i newid dy yrfa neu symud ymlaen yn dy swydd bresennol. Bydd dy astudiaeth yn cael ei chynnal drwy goleg yng Nghymru naill ai ar-lein neu wyneb yn wyneb neu gyfuniad o'r ddau.
Mae Cyfrifon Dysgu Personol yn darparu cyrsiau a chymwysterau hyblyg, wedi'u hariannu'n llawn gan Lywodraeth Cymru.
Byddi di'n gallu ennill sgiliau a chymwysterau newydd sydd eu hangen ar gyflogwyr lleol i'th helpu i ddatblygu dy yrfa bresennol neu ei newid yn gyfan gwbl.
Pwy sy'n gymwys ar gyfer Cyfrif Dysgu Personol?
Byddwn yn gwirio dy gymhwysedd pan fyddi di'n gwneud cais.
Rhaid i ti:
Fyw yng Nghymru
Fod eisiau ennill sgiliau/cymwysterau mewn sectorau â blaenoriaeth
Yn ogystal, rhaid i ti fodloni o leiaf un o'r meini prawf canlynol:
Bod yn gyflogedig (gan gynnwys hunangyflogedig) sy'n ennill o dan yr incwm canolrifol (£29,534), neu
Gweithiwr ar ffyrlo, gan gynnwys unrhyw un sydd wedi cyrchu neu sy'n cyrchu Cynllun Cymorth Swyddi Llywodraeth y DU, neu
Gweithiwr ar gontract sero awr, neu
Mewn perygl o gael eich diswyddo, neu
Cyflogedig ac wedi cael ei effeithio'n negyddol yn ariannol gan yr economi, er enghraifft os bydd eich cyflog blynyddol disgwyliedig y flwyddyn ariannol hon yn llai na £29,534 neu fod dyfodol eich cyflogaeth mewn perygl o ganlyniad i weithio mewn sector sy'n debygol o weld effaith negyddol wrth symud ymlaen oherwydd COVID-19 neu ymadawiad y DU â'r Undeb Ewropeaidd
Ni fyddi di'n gymwys os wyt ti:
O dan 19 oed; neu
Mynychu ysgol neu goleg yn llawn amser fel disgybl neu fyfyriwr; neu
Mewn addysg uwch llawn-amser neu
Mewn Dysgu Seiliedig ar Waith a ariennir gan Lywodraeth Cymru
Yn ddinesydd tramor anghymwys; neu
Yn derbyn Grant Dysgu Llywodraeth Cymru neu Lwfans Cynhaliaeth Addysg; neu
Yn ddi-waith (heb gontract cyflogaeth)
Colli Swydd a Chyfrif Dysgu Personol
Mae'r rhaglen Cyfrif Dysgu Personol ar gael i ti os wyt ti mewn perygl o gael dy ddiswyddo. Os cewch eich diswyddo tra rydych yn ymgymryd â'ch dysgu, fe'ch anogir i barhau â'ch dysgu os yw amgylchiadau'n caniatáu.
Bydd y Cyfrifon Dysgu Personol yn cael eu rheoli mewn cydweithrediad â'r rhaglen ReAct. Dylech barhau â'ch dysgu a pheidio â gadael rhaglen y Cyfrif Dysgu Personol yn gynnar i gael mynediad at ReAct.
Os wyt ti'n astudio drwy Gyfrif Dysgu Personol ni fyddi'n gallu derbyn cymorth hyfforddiant galwedigaethol ReAct ar yr un pryd.
Fodd bynnag, gelli gael gafael ar gymorth canlynol y rhaglen ReAct os wyt ti'n gymwys:
Elfen cymhorthdal cyflog y rhaglen ReAct (Cymorth Recriwtio i Gyflogwyr)
Grant hyfforddi cyflogwyr ReAct (Cymorth Hyfforddiant i Gyflogwyr)
Parhau i hyfforddi drwy'r Cyfrif Dysgu Personol
Sut i wneud cais am Gyfrif Dysgu Personol
Cysyllta â ni i wneud cais am Gyfrif Dysgu Personol. Byddi'n derbyn cyngor ac arweiniad gyrfaoedd o safon ac asesiad annibynnol i sicrhau bod y dysgu cywir yn cael ei ddewis. Bydd Cynghorwyr Gyrfa yn dy gefnogi drwy'r broses ymgeisio.